**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SOFINANCIRANJU STROŠKOV NADSTANDARDNIH ZAPOSLITEV V PODRUŽNIČNI OSNOVNI ŠOLI VOGRSKO**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Ivana Roba Šempeter pri Gorici je na Občino Renče-Vogrsko dne 17. 5. 2022 naslovila prošnjo za sofinanciranje nadstandardnega in razširjenega programa POŠ Vogrsko, in sicer, da bi Občina Renče-Vogrsko tudi v naslednjem šolskem letu sofinancirala:

* polovično zaposlitev druge strokovne delavke v kombiniranem oddelku prvega in drugega razreda (glede na izvedeni vpis bo predvidoma vključenih 14 otrok) v obsegu 10 pedagoških ur tedensko
* razširjeni program podaljšano bivanje v obsegu 5 pedagoških ur tedensko
* razširjeni program jutranje varstvo v obsegu 7,5 pedagoških ur na teden.

Vlogo je na podlagi poziva občine dopolnila z dodatnimi pojasnili dne 2. 6. 2022.

Na podlagi upoštevanja dejstev:

* Ministrstvo za izobraževanje, znanost in šport bo OŠ Ivana Roba Šempeter pri Gorici v prihodnjem skladno s predpisanimi normativi odobrilo financiranje za del plače drugega strokovnega delavca v prvem razredu v POŠ Vogrsko v obsegu 10 pedagoških ur na teden (0,45), ter 2 uri za zborovodenje otroškega pevskega zbora na teden, v 42. plačnem razredu; navedeno pomeni, da je šoli s strani ministrstva priznano plačilo zaposlitve druge strokovne delavke v skupnem obsegu 12 ur na teden v 42. plačnem razredu, saj je na to delovno mesto razporejena prav ta določena strokovna delavka; če občina pokrije še dodatno 10 ur na teden, je sočasna prisotnost dveh oseb v tem razredu pokrita za celoten čas pouka; šola na podlagi dodatnih pojasnil zaproša občino za sofinanciranje zaposlitve v 42. plačnem razredu;
* Pristojno ministrstvo zagotavlja financiranje podaljšanega bivanja do 15.45, starši pa potrebujejo varstvo tudi pozneje do 16.15, nekateri celo do 16.30; šola zaproša za kritje stroškov razširjenega programa za 5 pedagoških ur na teden;
* Pristojno ministrstvo na podlagi izkazanih potreb v preteklih letih ni odobrilo financiranja jutranjega varstva v POŠ Vogrsko; zato javni zavod zaproša za kritje izvajanja tega varstva v obsegu 7,5 pedagoških ur na teden oz. 1,5 pedagoške ure na dan;

se predlaga Občinskemu svetu, da sprejme sklep o navedenih subvencioniranjih v POŠ Vogrsko.

Odbor za družbene dejavnosti je prošnjo javnega zavoda in gradivo s predlogom sklepa obravnaval na svoji seji dne 13.6.. 2022 in sprejel sklep, s katerim predlaga Občinskemu svetu, naj sprejme sklep v predlaganem besedilu.

*RAZLOGI ZA SPREJETJE SKLEPA:*

Brez sofinanciranja plač za drugega strokovnega delavca v prvem razredu in za delo učiteljev v podaljšanem bivanju in jutranjem varstvu s strani občine bi bilo zagotavljanje visoke oz. primerne kakovosti dela v šoli močno okrnjeno, s tem pa bi se poslabšali pogoji dela za učence v kombinaciji prvega in drugega razreda oz. podaljšanega bivanja in jutranjega varstva ne bi mogli organizirati skladno s potrebami. Sprejetje sklepa bi torej omogočilo nadaljevanje kakovosti izvajanja pouka na POŠ Vogrsko in izenačitev pogojev v izvajanju pedagoških procesov za učence v primerjavi z OŠ Lucijana Bratkoviča Bratuša Renče.

*OCENA STANJA:*

Če se sofinanciranje dela plače za drugega strokovnega delavca v kombinaciji prvega in drugega razreda ter za podaljšano bivanje in jutranje varstvo ne zagotovi iz občinskega proračuna, se bi močno poslabšali pogoji dela in izobraževanja v kombinaciji prvega in drugega razreda in pogoji varstva učencev na Vogrskem.

*CILJI IN NAČELA:*

Navedeno sofinanciranje omogoča nadaljevanje kvalitete dela v šoli, hkrati pa pomeni tudi izenačitev pogojev izvajanja izobraževalnega procesa za vse učence naše občine, ki so vključeni v osnovne šole na področju Občine Renče-Vogrsko.

*FINANČNE IN DRUGE POSLEDICE:*

Zavod bi stroške plače druge strokovne delavke v prvem razredu obračunaval v višjem plačnem razredu; dosedanji mesečni zneski za del plače za 38. plačni razred trenutno znašajo 939 EUR, za 42. plačni razred bi po oceni javnega zavoda znašali od 300 - 400 EUR več na mesec. V letu 2022 bi to pomenilo dodatnih 800 EUR na mesec. V proračunu dodatna sredstva niso zagotovljena.

Pripravila:

Vladka Gal Janeš

Višja svetovalka I za družbene dejavnost

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na podlagi 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na svoji \_\_\_. seji, dne \_\_\_\_\_\_ sprejel

**S K L E P**

1.

Osnovni šoli Ivana Roba Šempeter pri Gorici se v obdobju šolskega leta 2022/2023 zagotovi:

* sofinanciranje polovice plače druge/ga strokovne/ga delavke/ca v kombiniranem oddelku prvi in drugi razred v obsegu do 10 pedagoških ur na teden,
* kritje stroškov izvajanja podaljšanega bivanja v obsegu 1 pedagoške ure na dan oz. 5 pedagoških ur na teden v višini do 10,50 EUR bruto za obdobje od 1. 9. 2022 do 30. 6. 2023,
* kritje stroškov izvajanja jutranjega varstva v obsegu 1,5 pedagoške ure na dan oz. 7,5 pedagoških ur na teden v višini do 10,50 EUR bruto za obdobje od 1. 9. 2022 do 30. 6. 2023.

2.

Osnovna šola Ivana Roba Šempeter pri Gorici lahko uveljavlja sofinanciranje dela plače za dodatno/ega strokovno/ega delavko/ca za izvajanje neposrednega dela v kombiniranem oddelku prvega in drugega razreda v POŠ Vogrsko v obdobju šolskega leta 2022/2023 na nivoju največ 42. plačnega razreda. Mesečno plačilo se izvaja na podlagi zahtevkov, ki jih je javni zavod dolžan izstavljati Občini Renče-Vogrsko do 5. v mesecu za pretekli mesec. Zahtevkom je potrebno prilagati podrobno kalkulacijo obračuna plače v odobrenem obsegu.

Sofinanciranje varstva učencev v podaljšanem bivanju in jutranjem varstvu v POŠ Vogrsko velja od 1. 9. 2022 do vključno zadnjega dne pouka v šolskem letu 2022/2023. Mesečno plačilo se izvede na podlagi zahtevkov, ki jih je javni zavod dolžan izstavljati Občini Renče-Vogrsko do 5. v mesecu za pretekli mesec, z obračunom, ki temelji na dejansko realiziranem številu šolskih dni v obravnavanem mesecu.

3.

Ta sklep prične veljati naslednji dan po objavi v Uradnih objavah v Občinskem glasilu, uporablja pa se od 1. 9. 2022 dalje.

Tarik Žigon

Župan

Številka:

Bukovica,